<classify> JIJI la Dar es Salaam limezindua atlasi inayonadi maeneo ya wazi ya uoto wa asili kwa ajili ya kuongoza halmashauri zake za manispaa katika mipango ya kuyaendeleza maeneo hayo.Mkuu wa Kitengo cha Itifaki na Uhusiano wa Umma cha Halmashauri ya jiji la Dar es Salaam, Gaston Makwembe alizindua atlasi hiyo hivi karibuni kwa niaba ya Mkurugenzi wa Jiji la Dar es Salaam, Sipora Liana.Atlasi hiyo yenye mkusanyiko wa ramani zinazoonesha uoto wa asili wa Jiji, ilitengenezwa mwaka juzi na inatajwa kuwa muhimu kwa uchumi wa ndani na ustawi wa watu hususani kipindi cha mabadiliko ya tabia nchi. Imetolewa ikiwa ni sehemu ya Mradi wa Kuhifadhi Uoto wa asili kwa ajili ya kunusuru uoto wa asili unaotishiwa kupotea kutokana na ongezeko kubwa la watu na shughuli za kibinadamu.Kwa mujibu wa hotuba hiyo iliyosomwa na Makwembe, idadi ya watu katika Jiji la Dar es Salaam inaongezeka kwa asilimia 5.6 kwa mwaka ikitarajiwa mwaka 2030 kuongezeka hadi watu milioni 10 kutoka milioni sita sasa. Makwembe alisema atlasi hiyo itasaidia wanaohusika na masuala ya kupanga miji kufanya uamuzi sahihi.Itasaidia halmashauri tano za Dar es Salaam kujielekeza katika mipango yao ikihusisha uasilia wa mji, alisema.Atlasi hiyo itasaidia kukabili changamoto za mji kama vile ongezeko la joto, uharibifu wa hewa au mafuriko, italinda na kudumisha mji kwa kuufanya uwe mahali pazuri pa kuishi.Pia itawezesha Halmashauri za Manispaa za Mkoa wa Dar es Salaam Salaam kuelekeza mipango yao ya kuingiza michango ya asili kuongeza maisha bora ya mijini na uchumi, alisema.Alisema kwa kushirikiana na Kituo cha Utafiti wa Mazingira cha Helmholtz c nchini Ujerumani, timu ilitengeneza njia ya ukaguzi wa haraka inayoweza kutambua na kupata michango muhimu ya asili ya Jiji bila kujali ugumu na upungufu wa data.Ofisa Mipango Mwandamizi wa Halmashauri ya Jiji la Dar es Salaam, Grace Mbena alisema chapisho hilo lilitengenezwa kutokana na kujitoa kwa Meya wa Jiji kukabili suala la mabadiliko ya tabia nchi jijini.Sasa ni juu ya kila manispaa kutengeneza bajeti ya kukabili mabadiliko ya athari za tabia nchi kama ilivyopendekezwa kwenye atlasi, alisema.Miongoni mwa maeneo ambayo manispaa zinahimizwa kufanyia kazi ni ya kupanda miti mingi kando ya barabara na kulinda maeneo ya wazi ya kijani yaliyopo.Mkurugenzi wa Kanda ya Afrika wa Mtandao wa Dunia kuhusu maendeleo endelevu ya miji ICLEI, Kobie Brand alipongeza Jiji kwa kuingiza masuala ya baionuwai na asili kwenye utekelezaji wa mipango yao.Mazingira ya asili yana mchango mkubwa kuboresha afya ya sayari yetu, hususani katika uso wa mabadiliko ya tabia nchi. Mazingira ya asili hutoa huduma nyingi muhimu zinazochangia moja kwa moja ustawi wa binadamu na maisha, alisema Brand.Mwakilishi kutoka kituo cha Helmholtz, Augustin Berghöfer alisema atlasi hiyo ni matokeo ya ushirikiano wenye tija wa wataalamu wa kitaifa na kimataifa.Inaonesha tuko katika vitendo. Uoto wa kijani ni mojawapo ya mambo yanayoathirika na kutishiwa jijini Dar es Salaam. Hatuwezi kupuuza kwa sababu kupotea kwake kunaathiri moja kwa moja maisha ya watu, alisema.Mpango wa ICLEI unashirikisha majiji 105 katika nchi 44 duniani na Dar es Salaam ni mojawapo. Unatengeneza majukwaa kwa miji, serikali, jamii na wataalamu kuungana na kujifunza kutoka kwa kila mmoja kuingiza masuala ya asili kwenye miji na kuikinga na uharibifu.  <topic>: KITAIFA 